Mo bosigong jwa pele ga Jesu a bolawa, o ne a raya baaposetoloi ba gagwe a re: “Nnang pelokgale! Ke fentse lefatshe.” (Johane 16:33) Diteko le dipitlagano tse a neng a lebana le tsone mo lefatsheng ga di a ka tsa dira gore a se tlhole a ikanyega mo go Rraagwe le gore a felelwe ke tumelo. Moaposetoloi wa bofelo e bong Johane le ene o ne a re: “Eno ke phenyo e e fentseng lefatshe, tumelo ya rona.” (1 Johane 5:4) Le fa gone bafemelatumelo ba ne ba batla go femela tumelo ya Bokeresete, ba dirile tshwetso e e phoso ka go simolola go dirisa dikgopolo le tsela ya go dira dilo ya filosofi ya lefatshe. Ka go dira jalo, bafemelatumelo ba ne ba itetla go tsiediwa ke difilosofi tseo mme seo sa dira gore ba fenngwe ke lefatshe le gore tsela ya bone ya Bokeresete e tshwaetsege. Ka jalo go na le gore bafemelatumelo bano ba kereke ya bogologolo ba femele tumelo ya Bokeresete jwa boammaaruri, ba ne ba wela mo seraing sa ga Satane ba sa lemoge, yo ‘o nnang a iphetola moengele wa lesedi.’—2 Bakorintha 11:14.